6. राष्ट्रपति महोदय, भारत और कोरिया के बीच स्वाभाविक पारस्परिक साझेदारी है और इसके एक नहीं अनेक कारण हैं। हमारी ‘एक्ट ईस्ट पॉलिसी’ और आपकी ‘न्यू सदर्न कम्युनिटी’ नीति,जिसमें हमारी समझ से भारत प्रमुख आधार स्तंभ के रूप में मौजूद है, के बीच सहज ताल-मेल दिखाई देता है। सशक्त और गतिशील लोकतंत्रों के रूप में; नीतिपरक बाजार व्यवस्थाओं की आकांक्षा रखने वाले और समावेशी, समतामूलक,स्थायी, सुरक्षित और नियम-आधारित अंतरराष्ट्रीय व्यवस्था के प्रति सम्मान रखने वाले देशों के रूप में, यह उचित ही है कि हम दोनों मिलकर काम करें। राष्ट्रपति महोदय, ऐसा इसलिए भी उचित है क्योंकि आप पूर्वोत्तर एशिया में तनाव कम करने, और उत्तर कोरिया के साथ स्थायी शांति कायम करने के लिए बातचीत के रास्ते पर चलने हेतु आसाधारण प्रयास कर रहे हैं। आपका विश्वास हमें उस दिशा में ले जा रहा है जिसे वास्तव में वैश्विक मामलों में एक ऐतिहासिक परिवर्तन कहा जाएगा। हमारे राष्ट्र-कवि गुरुदेव रवीन्द्रनाथ टैगोर ने लगभग90 वर्ष पहले कोरिया के इतिहास के एक विकट दौर में एक लेख लिखा था। उसमें उन्होंने भविष्यवाणी की थी कि कोरिया एक बार फिर ‘पूरब का दीप’ बनेगा। उन्होंने कितनी सच्ची बात कही थी!